# Karel ende Elegast/Deel 3

Bequaemgroepe: Karel ende Elegast
400  Dien hi manlic voor hem hilt  Dat hi in tween stucken vloech  Oft ware een linden loof  Die swarte sloech den coninc weder  Die swerde ghingen op ende neder 405  Opten helme op die maelgien  Datter menich moeste faelgien  Daer en was halsberch gheen soe goet  Daer en dranc dore dat bloet  Doer die maelgien vuter huyt 410  Daer van sloeghen groot gheluyt  Die spaenderen vanden scilde daer vloghen.  Die helmen op hoer hooft die boghen  Ende ontfingen scarde ende vlegghen  So scaerp waren der swaerden eggen 415  Die coninc pensde in sinen moet  Dese is te wapene goet  Sal ic liden mijns namen  Ic souts mi eewelic scamen  Nemmermeer en gecreech ic eere 420  Doe sloech hi eenen slach so seere.[fol. 9v]
 Opten swarten die voor hem hilt  Dat hien manlic hadde gheuelt  Ende vanden ors tumelen dede  Tusschen hen beyden en was gene vrede 425  Ende die swarte sloech opten heere  Ende sloech enen slach so seere:  Opten helm dat hi booch  Ende tswaert in twee stucken vloech  So anxtelic was die slach 430  Als dat die swarte sach  Datti sijn swaert hadde verloren  Tfy dat ic ye was gheboren  Pensde hi in sinen moet  Dat ick leue waer toe ist goet 435  En hadde noyt ongheual  Noch nemmermeer en sal  Waer mede sal ic nv verweeren.  En prise mijn lijf niet twee peeren  Want ic ben ydelre hande 440  Doe docht den coninc scande  Op eenen te slane die voor hem helt  Die sach hi liggen tswaert opt velt  In twee stucken ghebroken  Pensdi en is niet ghewroken 445  Die eenen wille slaen of deeren.  Die hem niet en can gheweeren:  Dus hilden si stille int wout.  Haer ghepeyns was menichuout[fol. 10r]
 Deen wie dander wesen mochte 450  Byden heere die mi ghewrochte  Sprac karel die coninc  Ghi en berecht mi een dinc  Heer ridder des ic v vraghe.  Ghi hebt gheleeft al v daghe 455  Hoe ghi hiet of wie ghi sijt.  Ende laet ons corten desen strijt:  Mach ic met eeren liden.  Ic sal v henen laten riden  Als ic uwe name weet. 460  Die swarte sprac ic ben bereet  In dien dat ghi mi maket vroet  Wat nootsaken dat v doet  Dat ghi hier quaemt te nacht  Ende wiens toren dat ghi wacht 465  Doe seyde karel die edel man  Segt mi tierst ic segh v dan  Wat ic hier soecke ende iaghe  En derf niet riden bi daghe  Ten is sonder nootsake niet 470  Dat ghi mi dus ghewapent siet  Ic sel seggen hoet coemt  Als ghi mi uwen name noemt  Dies sijt seker ende vast  Heere antwoerde elegast 475  Dat sprac die ridder herde saen  Ten is mi ten besten niet vergaen.[fol. 10v]
 Ic heb goet ende lant verloren  Dat ic hadde hier te voren  Bi ongheualle als menich doet 480  Soudict v al maken vroet  Hoe mine saken comen sijn  Eer ic v geseyde den sin  Het soude v dencken veel te lanc  Mijn gheluc is so cranc 485  Als dit die coninc verstoet.  Was hi blide in sinen moet  Al haddet al gheweest sijn  Tgoet dat vloyt opten rijn.  Hi seide ridder eyst v bequame 490  Nv segghet mi uwen name  Ende hoe ghi v gheneert  By al dat god heuet weert:  Ende bi hem seluen te voeren  Van mi en en hebdi gheenen toren 495  Ic sal v so vele berechten.  Vraechdijs mi sonder vechten  Ende sonder euelen moet  In dien dat ghi mi maket vroet  Nv sijts seker ende vast 500  Heere ic hiete elegast  En wil v niet helen  Daer ic bi leue moet ic stelen  Mer so vele isser an.  En steels geenen armen man[fol. 11r]
505  Die bi sijnre pine leeft  Dat pelgrim ofte coopman heeft  Dies laet ic hem ghebruken wel  Mer ic en verseker niemant el  Sint dat ic was gheboren. 510  Ende ic mijn goet had verloren  Daer jc bi soude leuen  Ende mi die coninc had verdreuen  Karel vut minen lande  Ic salt segghen al ist scande 515  So heb ic mi onthouden  In wildernissen ende in wouden  Daer si twalef bi leuen  Moetent rike luden gheuen  Bisscoppen ende canoniken 520  Abden ende moniken  Dekenen ende papen  Daer icse can betrapen  Ic neme haer goet met liste.  En weet so vast en kiste 525  Weet icker goet in  Ic brenct in mijn gewin:  Ende onder mine ghesellen  Wat soudicker meer of tellen  Minen list is menichuout 530  Mine gesellen sijn int wout  Ende ic voer wt om auenture  Ende heb vonden enen sueren[fol. 11v]
 Want ic heb mijn swaert verloreu.  En coeser gheen haue voren 535  Ende ict weder hadde gheheel  Der slaghen heb ic ooc een deel  Meer dan ic ye ghewan  Op eenen nacht van eenen man  NV segt mi ridder hoe ghi heet 540  Ende die ghene die v veet  Is hi van sulker machte  Dat ghi riden moet bi nachte  En condise niet ghematen:  Die ghene die v haten 545  Ghi sijt te wapene so goet  Die coninc pensde in sinen moet  God heeft mijn bede ghehoort  Nv moetti mi beraden voort  Dit is die man die ic begheerde 550
 Bouen alle die leuen op daerde  Mede te varen op desen nacht  God heefter mi te poente bracht  Nv moet ic liegen door den noot  Biden heere die mi gheboot: 555  Sprac die coninc tot elegast.  Aen mi hebdi gheleyde vast  Ghestade vrient ende vrede  Ic sel v seggen mine sede.  Wat helpt vrienden verholen 560  Ic heb so vele goets gestolen[fol. 12r]
 Waer ic mitter helft gheuaen  Men liet mi waerlic niet ontgaen  Om mijn ghewichte van goude root  Mar het dede mi den noot 565  Noot breket alle strijt.  Nv segghet mi ridder wie ghi sijt  Ick sel v segghen minen name  Ist v wille ende bequame  Ic ben ghehieten adelbrecht 570  Ic pleghe te stelen ouer recht.  In kerken ende in cluysn.  Ende in alle gods husen.  Ic stele alderhande saken  En late niemant met ghemaken: 575  Den rijcken ende den armen  Ic en achte niet op hoer carmen.  En weet gheenen armen man  Daer ic mijn ghewin weet an  En naem hem lieuer sine haue 580  Dan ic hem die mine gaue  Aldus heb ic mi ontdraghen  Ende hebbe gheleyt nauwe lagen  Om eenen scat die ic weet  Mi souts wesen wel ghereet 585  Eer emmermeer morghen vroe  Haddicker goede hulpe toe  Also vele als ics rochte  Ende mijn peert dragen mochte[fol. 12v]
 Die scat is qualic ghewonnen. 590  God en souts ons niet vergonnen  Al hadden wijs een deel  Di scat leyt in een casteel  Daer mi die eyghenoot is cont  Al haddens wijs vijf hondert pont 595  Ten mochten niet deeren  Dat wi vanden sinen teeren.  Laet ons gesellen sijn te nacht  Dat wi connen beiaghen  Beyt hier ende het sal daghen